ബൈജു രവീന്ദ്രൻ

ഒരു ഇന്ത്യൻ സംരംഭകനും ബൈജൂസിന്റെ സ്ഥാപകരിലൊരാളും ആണ് ബൈജു രവീന്ദ്രൻ (ജനനം 1981).

 ആദ്യകാല ജീവിതവും വിദ്യാഭ്യാസവും 
കേരളത്തിലെ കണ്ണൂർ ജില്ലയിലെ അഴീക്കോട് വൻകുളത്തുവയൽ എന്ന ഗ്രാമത്തിൽ തയ്യിലെ വളപ്പിൽ രവീന്ദ്രന്റെയും ശോഭനവല്ലിയുടെയും മകനായി ജനനം. മാതാപിതാക്കൾ കണക്ക്, ഭൗതികശാസ്ത്ര അധ്യാപകരായി ജോലി ചെയ്തിരുന്ന മലയാളം മീഡിയം സ്കൂളിൽ ആണ് അദ്ദേഹം പഠിച്ചത്. അദ്ദേഹം ക്ലാസുകൾ ഒഴിവാക്കി വീട്ടിൽ ഇരുന്ന് പഠിക്കാറുണ്ടായിരുന്നു.

 കരിയർ 
കണ്ണൂർ എൻജിനീയറിങ് കോളേജിൽ നിന്ന്  ബി.ടെക് പൂർത്തിയാക്കിയശേഷം, ഒരു മൾട്ടി നാഷണൽ ഷിപ്പിങ് കമ്പനിയിൽ സർവീസ് എൻജിനീയറായി ജോലിക്ക് കയറി. 2003 ൽ ഒരു അവധിക്കാലത്ത് ക്യാറ്റ് പരീക്ഷക്ക് പഠിക്കുന്ന സുഹൃത്തുക്കളെ അദ്ദേഹം സഹായിച്ചു. തുടർന്ന് ക്യാറ്റ് (CAT) പരീക്ഷ എഴുതിയ അദ്ദേഹം നൂറാം പെർസന്റൈലിൽ സ്കോർ ചെയ്തുവെന്ന് പറയുന്നു. രണ്ട് വർഷത്തിന് ശേഷം, അദ്ദേഹം CAT പരീക്ഷയ്ക്ക് തയ്യാറെടുക്കുന്ന ആളുകളെ സഹായിക്കുന്നത് തുടർന്നു. നല്ല ഫലങ്ങളുടെ അടിസ്ഥാനത്തിൽ ജോലി ഉപേക്ഷിക്കാൻ അദ്ദേഹം തീരുമാനിച്ചു.  2007 ൽ ബൈജു പരീക്ഷയ്ക്ക് തയ്യാറെടുക്കുന്നവരെ സഹായിക്കുന്ന ബിസിനസ്സ് സംരഭമായി ബൈജൂസ് ക്ലാസസ് സ്ഥാപിച്ചു.

2011-ൽ അദ്ദേഹം തന്റെ പരീക്ഷ തയ്യാറെടുപ്പ് ക്ലാസിലെ ഒരു വിദ്യാർത്ഥി ആയിരുന്നപ്പോൾ കണ്ടുമുട്ടിയ, ഭാര്യ ദിവ്യ ഗോകുൽനാഥുമായി ചേർന്ന് ബൈജൂസ് സ്ഥാപിച്ചു 

2015 ൽ, സ്മാർട്ട്‌ഫോൺ സ്‌ക്രീൻ വലുപ്പം വർദ്ധിച്ചതോടെ ഒരു മൊബൈൽ അപ്ലിക്കേഷൻ ബൈജു വികസിപ്പിച്ചു. 2018 ഒക്ടോബറിൽ, അപ്ലിക്കേഷൻ യുകെ, യുഎസ്, മറ്റ് ഇംഗ്ലീഷ് സംസാരിക്കുന്ന രാജ്യങ്ങൾ എന്നിവിടങ്ങളിലേക്ക് വ്യാപിപ്പിച്ചു.

ഫോബ്‌സിന്റെ 2020 ലെ കണക്കനുസരിച്ച്, ബൈജുവിനും ഭാര്യക്കും സഹോദരൻ റിജു രവീന്ദ്രനും ചേർന്നുള്ള മൊത്തം ആസ്തി 3.05 ബില്യൺ ഡോളറാണ്.

2021 ജനുവരിയിൽ കുനാൽ ബഹലിനൊപ്പം അദ്ദേഹത്തെ ദേശീയ സ്റ്റാർട്ടപ്പ് ഉപദേശക സമിതിയിൽ അനൗദ്യോഗിക അംഗമായി ചേർത്തു.

 ബഹുമതികളും പുരസ്കാരങ്ങളും 

 2019 മനോരമ ന്യൂസ് ന്യൂസ്‌മേക്കർ അവാർഡ് 
 2020 എർണസ്റ്റ് & യംഗ് ഫൈനലിസ്റ്റ്,    എൻ്റെർപ്രണർ ഓഫ് ദ ഇയർ, ഇന്ത്യ വിജയി, ബിസിനസ് ട്രാൻസ്ഫോർമേഷൻ അവാർഡ് 
 2020 ഫോർച്യൂൺ മാസികയുടെ 40 വയസ്സിന് താഴെയുള്ളവരുടെ പട്ടികയായ 40 അണ്ടർ 40 യിൽ ഉൾപ്പെട്ടു
 2021 ഫോബ്‌സ് ഇന്ത്യ ലീഡർഷിപ്പ് അവാർഡ് (FILA) എൻ്റെർപ്രണർ ഓഫ് ദ ഇയർ

കുറിപ്പുകൾ

 അവലംബം 

വർഗ്ഗം:1981-ൽ ജനിച്ചവർ
വർഗ്ഗം:കേരളത്തിലെ വ്യവസായികൾ
വർഗ്ഗം:ഇന്ത്യൻ ശതകോടീശ്വരന്മാർ
വർഗ്ഗം:ജീവിച്ചിരിക്കുന്നവർ